ΓΡΑΠΤΗ ΕΡΩΤΗΣΗ E-3707/97

υποβολή: Ulf Holm (V) προς την Επιτροπή

(19 Νοεμβρίου 1997)

Θέμα: Ενίσχυση της αυτοκινητοβιομηχανίας εκ μέρους της ΕΕ

Σύμφωνα με τον Τύπο η ΕΕ ενισχύει τη βιομηχανία αυτοκινήτων Jaguar με σχεδόν 1000 εκατ. σουηδικές κορώνες για την περαιτέρω ανάπτυξη ενός τύπου Jaguar.Όταν θα διατεθεί στην αγορά το αυτοκίνητο αυτό θα κοστίζει τουλάχιστον 1.000.000 κορώνες. Σύμφωνα με τον κ. Colin Cook, προϊστάμενο της υπηρεσίας Τύπου του Προέδρου της Ευρωπαϊκής Επιτροπής κ. Santers η ενίσχυση αυτή θα πρέπει να συμβάλει στο να καταλάβει το εν λόγω αυτοκίνητο θέση στην κατηγορία όπου σήμερα συναντάται η σειρά ΒΜW 5. Είναι γνωστό ότι τα αυτοκίνητα Jaguar είναι αυτοκίνητα πολυτελείας που καταναλώνουν μεγάλες ποσότητες καυσίμων.

1. Σε ποιες άλλες αυτοκινητοβιομηχανίες χορηγεί η ΕΕ οικονομική ενίσχυση και σε ποιο ύψος ανέρχεται αυτή;

2. Θεωρεί η Επιτροπή ότι δικαιολογείται η παροχή ενίσχυσης για την κατασκευή ενός αυτοκινήτου πολυτελείας το οποίο η απόλυτη πλειοψηφία των πολιτών της ΕΕ ποτέ δεν θα έχουν τη δυνατότητα να αγοράσουν;

3. Θεωρεί η Επιτροπή ότι η παροχή ενίσχυσης για την κατασκευή αυτοκινήτων που καταναλώνουν μεγάλες ποσότητες καυσίμων, μεταξύ των οποίων είναι και η Jaguar, μπορεί να συνεχισθεί όταν θα έχει τεθεί σε ισχύ η Συνθήκη του Άμστερνταμ, λαμβάνοντας υπόψη ότι η "βιώσιμη ανάπτυξη" αναφέρεται τώρα ρητά στη Συνθήκη και θα πρέπει να αποτελεί απόλυτη απαίτηση στην πολιτική της ΕΕ;

Συμπληρωματική απάντηση

του κ. Van Miert εξ ονόματος της Επιτροπής

(18 Σεπτεμβρίου 1998)

Η συμπληρωματική αυτή απάντηση περιλαμβάνει τις πληροφορίες τις οποίες ζήτησε το Αξιότιμο Μέλος του Κοινοβουλίου στο σημείο 1 της ερώτησής του.

Εντός του κοινοτικού πλαισίου υποστήριξης ΙΙ για την Πορτογαλία για τη χρονική περίοδο 1994-1999 και ειδικά βάσει του βιομηχανικού προγράμματος PEDIP II, 97 ατομικά σχέδια στον τομέα της αυτοκινητοβιομηχανίας (CAE 34100, 34200, 34300) επωφελούνται κρατικών ενισχύσεων. Το σύνολο των μέτρων παροχής κινήτρων εγκρίθηκε μέχρι τα τέλη του Νοεμβρίου του 1997 συνεπαγόταν ποσό ύψους 310 εκατ. ΕCU εκ των οποίων 235 εκατ. ECU έχουν ήδη καταβληθεί. Το Ευρωπαϊκό Ταμείο Περιφερειακής Ανάπτυξης χρηματοδοτεί το 75 % των αντίστοιχων προγραμμάτων ενίσχυσης.

Εξάλλου, δυνάμει του ιδίου ταμείου και στο πλαίσιο του προγράμματος "βιομηχανία" 1994-1999 για τις ιταλικές περιοχές του στόχου 1, η Επιτροπή συγχρηματοδοτεί το νόμο 488/92, που αφορά γενικό καθεστώς ενίσχυσης για την υποστήριξη παραγωγικών επενδύσεων στις μειονεκτικές περιοχές. Στο πλαίσιο αυτό, υποβλήθηκαν πέντε μεγάλα σχέδια (επενδύσεις άνω των 15 εκατ. ECU) για την αυτοκινητοβιομηχανία εκ μέρους των ιταλικών αρχών: τρία για την FIAT Auto (επένδυση ύψους 635 εκατ. ECU με κρατική συνδρομή ύψους 104 εκατ. ECU), ένα για την FIAT Iveco (επένδυση 16 εκατ. ECU με κρατική συνδρομή 4 εκατ. ECU) και το τελευταίο για την Isotta Fraschini (επένδυση 20 εκατ. ECU με κρατική συνδρομή 10 εκατ. ECU). Τα σχέδια αυτά αυτή τη στιγμή εξετάζονται από την Επιτροπή.

Τέλος, οι δύο κατασκευαστές αυτοκινήτων έλαβαν ενισχύσεις από το Ευρωπαϊκό Ταμείο Περιφερειακής Ανάπτυξης (ΕΤΠΑ) στην Ισπανία (κατασκευή των αυτοκινήτων οχημάτων Renault España SA και Suzuki Manufacturing Spain SA). Σύμφωνα με τις πληροφορίες που διαβιβάστηκαν από τις ισπανικές αρχές για την επιτροπή παρακολούθησης της 14ης Ιουλίου 1998, τα χορηγηθέντα ποσά στο πλαίσιο του λειτουργικού προγράμματος "Incentivos Regionales" για την περίοδο από 1ης Ιανουαρίου 1994 μέχρι 31ης Δεκεμβρίου 1997 ανέρχονται σε 890.527.400 πεσέτες (περίπου 5,3 εκατ. ECU) για την Suzuki Ciudad Real, 576.217.739 πεσέτες (περίπου 3,43 εκατ. ECU) για τη Renault Sevilla και 1.628.416.865 πεσέτες (περίπου 9,69 εκατ. ECU) για τη Renault Valladolid.